## Educació trasllada a les aules la importància sobre la preservació del medi ambient i la prevenció d’incendis forestals

*** Un total de 55 centres escolars de la Comunitat Valenciana podran participar en el projecte Guardabosc durant el curs 2024-25
* El termini d’inscripció està obert fins al 28 d’octubre**

La Conselleria d’Educació, Cultura, Universitats i Ocupació trasllada a les aules la importància sobre la preservació del medi ambient i la prevenció d’incendis forestals a través d’una nova edició del programa Guardabosc.

Guardabosc és un projecte impulsat per la Direcció General d’Innovació i Inclusió Educativa, en col·laboració amb la Direcció General de Prevenció d’Incendis Forestals, dirigit a l’alumnat de 5t i 6t d’Educació Primària, Educació Secundària Obligatòria i Formació Professional Bàsica.

L’objectiu d’este programa és dotar el conjunt de l’alumnat de coneixements i capacitats per a comprendre i intervindre en la comunitat a on s’inserix el seu centre educatiu, així com promoure actituds i valors de compromís amb la millora mediambiental i social del seu entorn.

Els centres educatius sostinguts amb fons públics de la Generalitat que estiguen interessats a participar en el projecte Guardabosc durant el curs escolar 2024-2025 hauran de formular les seues sol·licituds, fins al pròxim 28 d’octubre, a través d’un formulari d’inscripció que la Conselleria d’Educació enviarà al correu corporatiu de cada centre.

D’entre totes les sol·licituds presentades, la Conselleria seleccionarà 55 centres: 19 de la província d’Alacant, 8 de la de Castelló i 28 de la de València. Els centres seleccionats rebran els materials, les guies didàctiques i la formació inicial necessària per al desenrotllament del projecte. En cada centre educatiu seleccionat hi haurà un equip docent que exercirà el lideratge, la planificació i l’organització del projecte.

Així mateix, s’establirà un pla de treball distribuït en tres fases. En la fase d’inici la persona coordinadora i el professorat participant hauran de realitzar la formació teoricopràctica en la qual rebran indicacions sobre els recursos i materials didàctics disponibles.

En la segona fase s’implementarà el programa en l’aula i s’organitzaran eixides a l’entorn natural. L’alumnat realitzarà, com a mínim, una jornada en espais naturals de la localitat o rodalia, que comptarà amb la coordinació i assessorament del personal especialitzat de la Direcció General de Prevenció d’Incendis Forestals.

Finalment, durant la fase de difusió i avaluació, els centres educatius donaran compte de les accions implementades i el resultat final del projecte en una jornada final presencial.

Tota la informació sobre este programa es pot consultar en el [DOGV](https://dogv.gva.es/va/resultat-dogv?signatura=2024/10522&term=Guardabosc) i en la [web de la Conselleria](https://ceice.gva.es/va/web/innovacion-educacion/projecte-guardabosc).

Fecha: 20/10/2024